מרתה כהן

מרתה כהן (בצרפתית: Marthe Cohn; 13 באפריל 1920 – 21 במאי 2025) הייתה אחות יהודייה צרפתייה, שורדת שואה, אשר התגייסה לצבא צרפת ושימשה בו כמרגלת באזורי הגבול עם גרמניה לקראת סיום מלחמת העולם השנייה, בין השנים 1944 – 1945.

ביוגרפיה
מרתה כהן נולדה ב-13 באפריל 1920, כמרתה הופנונג במץ, צרפת, למשפחה יהודית אורתודוקסית דוברת גרמנית, כאחת משבעת ילדיהם של פישל הופנונג ורגינה לבית בלייטרך; סבה היה רב העיר.

עם פרוץ מלחמת העולם השנייה ב-3 בספטמבר 1939, מחצית האוכלוסייה האזרחית במחוז מוזל, בו נמצאת העיר מץ, שמצאו את עצמם בין קו מאז'ינו לבין הגבול צרפת-גרמניה פונו אל מרכזה ומערבה של צרפת. מרתה ומשפחתה עברו לעיר פואטייה, במערב צרפת. בשנת 1940 גם העיר פואטייה נכבשת על ידי גרמניה הנאצית. בתחילת שנת 1942, אחותה של מרתה, סטפני, נשלחת לאושוויץ שם היא מצאה את מותה. ב-17 ביוני 1942, הצליחה מרתה להבריח את משפחתה לאזור החופשי בעזרת מסמכים מזויפים. היא עצמה נשארה בפואטייה כדי לסיים את לימודיה בבית הספר לאחיות. ארוסה, ז'אק דלאוניי, סטודנט וחבר בתנועת ההתנגדות הצרפתית נעצר ונורה למוות ב-6 באוקטובר 1943.

בשנת 1944 התגייסה לצבא צרפת, תחילה כעובדת סוציאלית ולאחר מכן כסוכנת ביון. עם תום המלחמה שירתה כאחות צבאית בהודו-סין הצרפתית (וייטנאם).

בשנת 1958, נישאה מרתה הופנונג לקולונל לויד כהן, רופא בצבא ארצות הברית, ועברה להתגורר עמו בלוס אנג'לס שם נולדו להם שני בנים. במשך שנים רבות עבדה כאחות ליד בעלה הרופא.

מרתה כהן נפטרה ב-21 במאי 2025 בביתה בקליפורניה.ממוזער|מפת צרפת המתארת את האזורים שנכבשו או סופחו על ידי הרייך השלישי במלחמת העולם השנייה.

 פעילותה בצבא הצרפתי 
בשנת 1944, שחררו בעלות הברית את פריז אבל המלחמה בחזית אלזס-לורן עדיין נמשכה. מרתה התגייסה לצבא הצרפתי בתור עובדת סוציאלית, אך כאשר נודע למפקדיה שהיא ילידת העיר מץ ומדברת גרמנית שוטפת הוחלט לשלוח אותה לגרמניה כדי לאסוף מידע על האסטרטגיה של הצבא הגרמני, מידע שהיה נחוץ לכוחות הצרפתיים לצורך ניהול הקרבות.

לצורך כך למדה מרתה לירות בכלי נשק שונים, לקרוא מפות, לקרוא ולכתוב בשפות קוד, לזהות את כל סוגי המדים והדרגות בצבא הגרמני ולהכיר כל ציוד אפשי שקשור לצבא הגרמני. לאחר ארבעה עשר ניסיונות כושלים לחצות את הגבול לגרמניה דרך אזור אלזס, היא הצליחה לחצות את הגבול דרך העיר שפהאוזן שבשווייץ ונכנסה לגרמניה בתור מרתה אורליך (בגרמנית: Marthe Urlich) אחות גרמניה המחפשת את ארוסה. תחת מסווה זה היא הצליחה לשוחח באופן חופשי עם חיילים גרמנים רבים ולקבל מידע אותו העבירה חזרה לצרפת.
ממוזער|302x302 פיקסלים|קו זיגפריד באדום וקו מג'ינו בכחול

בתחילת שנת 1945 היא הצליחה לחלץ מידע על פינוי קו זיגפריד בקטע שמצפון מערב לעיר פרייבורג, בעקבות מתקפת בעלות הברית. קו זיגפריד היה קו הביצורים הגדול שנבנה על ידי גרמניה הנאצית להגנה על גבולה, במקביל לקו מאז'ינו שנבנה על ידי הצרפתים בצד הצרפתי של הגבול. כמוכן הצליחה להביא לידיעת הצבא הצרפתי את מיקומו של המארב שהגרמנים תכננו נגד הצרפתים ביער השחור.

מידע זה הציל מספר עצום של חיים משני הצדדים. על אומץ ליבה ואיכות עבודתה, היא קיבלה עיטורים:

ממשלת צרפת:
 Croix de Guerre 1939-1945 (צר') בשנת 1945
 Médaille militaire (צר') בשנת 1999
 Chevalier de la Légion d'honneur (צר') בשנת 2004
 Médaille de reconnaissance de la Nation (צר') בשנת 2006

בשנת 2014 הוענק לה על ידי ממשלת גרמניה הפדרלית העיטור Verdienstorden der Bundesrepublik Deutschland (עיטור הכבוד של הרפובליקה הפדרלית של גרמניה).

בשנת 2002 הוענק לה על ידי מרכז שמעון ויזנטל התואר Woman of Valor.
 בתרבות 
בשנת 2002 יצא לאור בשפה האנגלית ספרה האוטוביוגרפי של מרתה כהן "מאחורי קווי האויב" (באנגלית: Behind Enemy Lines), אותו כתבה יחד עם העיתונאית הבריטית ונדי הולדן. הספר תורגם לצרפתית ולגרמנית ומהדורות נוספות שלו, ביניהן מהדורה קולית באנגלית, פורסמו בשנים 2018 ו-2021 בארצות שונות.

באוקטובר 2019, ביקרה מרתה כהן בישראל לרגל הקרנת הסרט הדוקומנטרי "שישינאט – איך הפכתי במקרה למרגלת" (באנגלית: Chichinette - How I Accidentally Became a Spy), בהפקתו של עמוס גבע, בפסטיבל הסרטים הבינלאומי בחיפה. הסרט מגולל את פעילותה כמרגלת בגרמניה.

קישורים חיצוניים

 חדשות כתבה על מרתה כהן ששודרה בערוץ כאן 11 לרגל יום הזיכרון לשואה 2019


 הערות שוליים 

קטגוריה:מהגרות מצרפת לארצות הברית
קטגוריה:סופרות יהודיות צרפתיות
קטגוריה:כותבות אוטוביוגרפיה
קטגוריה:ניצולי השואה: צרפת
קטגוריה:מרגלים יהודים
קטגוריה:נשים ומלחמת העולם השנייה
קטגוריה:יהודיות אמריקאיות
קטגוריה:יהודיות שהגיעו לגיל מאה
קטגוריה:צרפתים שהגיעו לגיל מאה
קטגוריה:יהודים בצבא צרפת החופשית
קטגוריה:ילידות 1920
קטגוריה:צרפתים שנולדו ב-1920
קטגוריה:צרפתיות שנפטרו ב-2025
קטגוריה:צרפתים שנפטרו ב-2025